དེ་ཡང་ནང་པའི་གྲུབ་མཐའ་སྨྲ་བ་རྣམས་ཀྱི་ནང་ནས་བྱེ་བྲག་སྨྲ་བ་དང་།མདོ་སྡེ་སྤྱོད་པའི་དབུ་མ་རང་རྒྱུད་པ།ཐལ་འགྱུར་བ་རྣམས་ཀྱིས་རང་རིག་མེད་པར་འདོད་ལ།མདོ་སྡེ་བ་དང་།སེམས་ཙམ་པ།རྣལ་འབྱོར་སྤྱོད་པའི་དབུ་མ་རང་རྒྱུད་པ་རྣམས་ཀྱིས་རང་རིག་ཡོད་པར་འདོད།བྱེ་བྲག་སྨྲ་བས་རང་རིག་མེད་པར་འདོད་ཚུལ་ནི།ཤེས་པ་རྣམས་ཀྱིས་རང་ཡུལ་རྟོགས་པའི་ཚེ།ཤེས་པ་དེ་དང་དེ་ལ་ཡུལ་དེ་དང་དེའི་རྣམ་པ་ཤར་ནས་རྟོགས་པ་མ་ཡིན་པར།ཤེས་པ་དེ་དག་གིས་ཡུལ་དེ་དག་རྣམ་མེད་རྗེན་པ་ཉིད་ཏུ་རྟོགས་པར་འདོད།དེའི་ཚེ་ཤེས་པ་ལ་ཡུལ་གྱི་རྣམ་པ་མ་ཤར་བས་ཡུལ་གཟུང་བའི་རྣམ་པ་སྟེ་གཟུང་རྣམ་ཞེས་པ་ཡོད་པར་ཁས་མི་ལེན།དེས་ན་གཟུང་རྣམ་འཛིན་པའི་འཛིན་རྣམ་ཞེས་པའང་ཁས་མི་ལེན་པས་རང་རིག་འདོད་པའི་གྲུབ་མཐའ་སྨྲ་བ་གཞན་རྣམས་ཀྱིས་འཛིན་རྣམ་དེ་ལ་རང་རིག་ཅེས་ཟེར་ལ།བྱེ་བྲག་སྨྲ་བས་འཛིན་རྣམ་ཞེས་པ་ཁས་མ་བླངས་པས་རང་རིག་ཅེས་པ་མེད་པར་འདོད་དོ།འོ་ན་བྱེ་བྲག་སྨྲ་བས་འཛིན་རྣམ་ཞེས་པ་ཁས་མི་ལེན་པའི་རྒྱུ་མཚན་གང་ཡིན་ཞེ་ན།གལ་ཏེ་ཡུལ་རྟོགས་བྱེད་ཀྱི་ཤེས་པ་ལ་རྟོགས་བྱ་ཡུལ་གྱི་རྣམ་པ་ཤར་ན་ཤེས་པ་དེས་ཡུལ་དེ་མ་རྟོགས་པར་ཐལ་བར་འགྱུར་རོ།ཅིའི་ཕྱིར་ཞེ་ན།ཡུལ་རྟོགས་བྱེད་ཀྱི་ཤེས་པ་དང་རྟོགས་བྱ་ཡུལ་གཉིས་ཀྱི་བར་དུ་རྣམ་པས་ཆོད་པས་ཤེས་པ་དེས་རང་གི་མདུན་ན་ཉེ་བར་གནས་པའི་རྣམ་པ་དེ་རྟོགས་པ་ལས་ཡུལ་རྟོགས་མི་ནུས་པར་འགྱུར་རོ།དེ་ལྟར་ཡང་དཔེར་ན་རི་བོའི་མདུན་ནས་བལྟ་བའི་མིག་ཤེས་ཀྱི་རི་བོའི་མདུན་ངོས་མཐོང་ནུས་ལ་རི་བོའི་རྒྱབ་ངོས་མི་མཐོང་བ་བཞིན་ཡིན་ནོ།དེས་ན་ཤེས་པས་ཡུལ་རྣམས་རྟོགས་པ་ལ་ཤེས་པ་དེ་དང་དེ་ལ་ཡུལ་དེ་དང་དེའི་རྣམ་པ་ཤར་བའི་སྒོ་ནས་རྟོགས་པ་མ་ཡིན་པར།རྣམ་པ་མ་ཤར་བར་ཤེས་པ་དེ་དང་དེས་ཡུལ་དེ་དང་དེ་རྗེན་པར་མཐོང་ཞིང་རྟོགས་པ་མ་ཡིན་པར།རྣམ་པ་མ་ཤར་བར་ཤེས་པ་དེ་དང་དེས་ཡུལ་དེ་དང་དེ་རྗེན་པར་མཐོང་ཞིང་རྟོགས་པ་ཡིན་ནོ་ཞེས་ཟེར།ཁོ་བོས་བརྟག་ན་བྱེ་བྲག་སྨྲ་བས་རང་རིག་མི་འདོད་པའི་སྒྲུབ་བྱེད་དམ་རྒྱུ་མཚན་དེ་ནི་ཡང་དག་པ་ཞིག་ཏུ་མ་མཐོང་སྟེ།ཤེས་པས་ཡུལ་རྟོགས་པའི་ཚེ་ཤེས་པ་དེ་དང་དེ་ལ་ཡུལ་དེ་དང་དེའི་རྣམ་པ་ཤར་དགོས།གལ་ཏེ་རྟོགས་བྱེད་ཀྱི་ཤེས་པ་དེ་ལ་རྟོགས་བྱའི་ཡུལ་དེའི་རྣམ་པ་མ་ཤར་ན་ཤེས་པ་དེས་ཡུལ་དེ་རྟོགས་པ་མི་སྲིད་པར་འགྱུར་རོ།།ཤེས་པ་ལ་ཡུལ་གྱི་རྣམ་པ་ཤར་བ་ཞེས་པ་དེ་ཡང་ཤེས་པ་དེ་ཡུལ་དེའི་རྣམ་པར་སྐྱེས་པའམ་དེའི་རྣམ་པར་གྱུར་པ་ལ་བརྗོད་པ་ཡིན།རྣམ་པ་ཤར་ཞེས་པའི་ཤར་རྒྱུའི་རྣམ་པ་དེ་ཤེས་པ་དེ་དང་ཡུལ་དེའི་བར་ན་ཡོལ་བའམ་རིབ་མ་ལྟ་བུར་བར་དུ་བཅད་ནས་གནས་པ་ཞིག་མ་ཡིན་ནོ།བྱེ་བྲག་སྨྲ་བས་རྣམ་པ་ཤར་བའི་རྣམ་པ་དེ་ཤེས་པ་དང་ཡུལ་གྱི་བར་ན་སྒྲིབ་བྱེད་ཀྱི་ཡོལ་བའམ་རིབ་མ་ལྟ་བུ་ཡོད་པར་འགྱུར་རོ་སྙམ་དུ་བསམ་པར་འདུག་པས་དེ་ལྟ་མིན།དེ་བས་ན་ཡུལ་རྟོགས་པའི་ཤེས་པ་ཡིན་ཕྱིན་ཆད་ཤེས་པ་དེ་ལ་ཡུལ་དེའི་རྣམ་པ་ཤར་བའི་སྒོ་ནས་ཤེས་པ་དེས་ཡུལ་དེ་རྟོགས་པར་ཁས་ལེན་དགོས་སོ།།དེ་ལྟ་མིན་པར་ཤེས་པས་ཡུལ་གྱི་རྣམ་པ་ཤར་བ་ལ་མ་ལྟོས་པར་ཡུལ་རྟོགས་པར་འདོད་ན།ཡུལ་འགའ་ཞིག་ཤེས་ལ་འགའ་ཞིག་མ་ཤེས་པ་ཡོད་པའི་ཁྱད་པར་འདི་དག་མི་འཐད་པར་འགྱུར་དགོས་ཏེ།ཤེས་པས་ཡུལ་ཤེས་པར་ནི་འདོད་ལ།ཤེས་པས་ཡུལ་ཤེས་པ་དེ་ཡུལ་དེའི་རྣམ་པ་ཤར་བ་དང་མ་ཤར་བ་ལ་ནི་ལྟོས་པ་མ་ཡིན་པའི་ཕྱིར་རོ།།རྒྱུ་མཚན་དེ་འདྲ་ཡིན་ཙང་ཁོ་བོས་བྱེ་བྲག་སྨྲ་བས་འདོད་པའི་ཤེས་པས་ཡུལ་རྣམ་མེད་རྗེན་ཆར་དུ་འཛིན་ཞེས་པ་འདི་ནི་མི་འཐད་པར་སེམས་སོ།ཡང་མདོ་སྡེ་བ་དང་།སེམས་ཙམ་པ།རྣལ་འབྱོར་སྤྱོད་པའི་དབུ་མ་རང་རྒྱུད་པ་རྣམས་ཀྱིས་རང་རིག་ཡོད་པར་འདོད་པ་དང་།འདོད་ཚུལ་ཡང་འདི་ལྟར་ཁས་ལེན་པར་བྱེད་དེ།ཤེས་པ་རྣམས་ཀྱིས་ཡུལ་འཇལ་ཚུལ་གྱི་ཁྱད་པར་སྟེང་ནས་འཇོག